Afrikaanse sanger, vrou stukkend ná baba se stilgeboorteRicky en Tanya Faber (Foto: Verskaf) Die Afrikaanse sanger Ricky Faber en sy vrou, Tanya, is in rou gedompel nadat hulle dogtertjie die afgelope naweek stilgebore is. Tanya was 40 weke swanger en sou volgens die dokters vandeesweek gekraam het. Die egpaar het in ŉ verklaring gesê hulle is Sondagaand hospitaal toe nadat Tanya skielik begin sleg voel het. Die dokter het hulle egter verseker dat hulle babatjie se hartklop nog reg is, en dat dit te vroeg is vir ŉ keisersnee omdat haar koppie “te hoog in die baarmoeder was”. Die egpaar is 04:00 Maandag weer na die hospitaal waarna dokters die verdoemende nuus met hulle gedeel het. “ŉ Keisersnee is gedoen, waarna Ricky én Tanya tyd gegun was om hulle dogtertjie vas te hou en te kon groet. Die dokter het hulle met diep hartseer meegedeel dat hy nie met sekerheid vir hulle kan inlig wat die werklike oorsaak van die doodgeboorte was nie, en dat hy nog nooit so ŉ geval teëgekom het op ŉ swangerskap van 40 weke nie,” het ŉ verklaring vanaf Faber se reklame-agent, Lydia Wynchester, gelui. Faber het hom intussen tot sosiale media gewend om aanhangers te bedank vir hulle ondersteuning. Hy het ook sy hartseer in ŉ ope brief uitgespreek. “My getuienis is al wat ek het en ek weet U plan is groter as my begeertes en verstand. Milanè, pappa het jou lief en sien uit na die dag wat ek jou kan ontmoet daar by God in die hemel. Lekker speel sonder hartseer en pyn, my kind. Dankie vir al die vriende se oproepe en boodskappe. “Wat sê mens vir ŉ ouer wat ŉ kind verloor het? Ek dink nie daar is woorde of genoeg comfort in die wêreld om so ŉ leemte te kan vul nie. Nou het ek net nog meer rede om nader aan U te leef sodat ek weet ek kan eendag saam met my klein prinses speel en rondhardloop in die Hemel. RIV Milanè Faber. Ons sal jou altyd liefhê.” Tanya het ook in ŉ hartroerende Facebook-inskrywing oor hul hartseer gepraat. “Milané, my kleine meisiekind, jy moet lekker speel saam die ander engeltjies, ek sal my beurt afwag om saam jou te kan speel en lag… Ek sal jou nooit vergeet nie en jou altyd liefhê! Rus sag my engel.”